Document ID: 32012R0441

REGOLAMENT TAL-KUMMISSJONI (UE) Nru 441/2012
tal-24 ta’ Mejju 2012
li jemenda l-Annessi II u III tar-Regolament (KE) Nru 396/2005 tal-Parlament Ewropew u tal-Kunsill fir-rigward tal-livelli massimi ta’ residwu għal bifenażat, bifentrina, boskalid, kadusafos, klorantraniliprol, klorotalonil, klotijanidin, ċiprokonażol, deltametrina, dikamba, difenokonażol, dinokap, etossażol, fenpirossimat, flubendiammid, fludiossonil, glifosat, metalaksil-M, meptildinokap, novaluron, tijametossam, u triażofos f’ċerti prodotti jew fuqhom
(Test b’relevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 396/2005 tal-Parlament Ewropew u tal-Kunsill tat-23 ta' Frar 2005 dwar il-livelli massimi ta' residwu ta' pestiċidi fi jew fuq ikel u għalf li joriġina minn pjanti u annimali u jemenda d-Direttiva tal-Kunsill 91/414/KEE (1), u b’mod partikolari l-Artikolu 14(1)(a) tiegħu,
Billi:
(1)
Għal bifenażat, bifentrina, klorotalonil, deltametrina, etossażol, glifosat, metalaksil-M u triażofos, il-livelli massimi ta’ residwu (MRLs) ġew stabbiliti fl-Anness II u fil-Parti B tal-Anness III tar-Regolament (KE) Nru 396/2005. Għal boskalid, klorantraniliprol, klotijanidin, ċiprokonażol, dikamba, difenokonażol, dinokap, fenpirossimat, flubendiammid, fludiossonil, meptildinokap, novaluron, u tijametossam, l-MRLs ġew stabbiliti fil-Parti A tal-Anness III tar-Regolament (KE) Nru 396/2005. Għal kadusafos l-ebda MRL ma ġie stabbilit f'xi Anness tar-Regolament (KE) Nru 396/2005.
(2)
Fil-kuntest ta’ proċedura għall-awtorizzazzjoni tal-użu ta' prodott għall-ħarsien tal-pjanti li fih is-sustanza attiva metalaksil-M fil-ħass, il-ħass tal-ħaruf, l-iskarol, il-krexxun, il-krexxun tal-art, ir-rukola, il-mustarda ħamra, il-weraq u n-nebbieta tal-brassika, tressqet applikazzjoni skont l-Artikolu 6(1) tar-Regolament (KE) Nru 396/2005 għall-emendi tal-MRLs eżistenti.
(3)
Fir-rigward ta' fludiossonil, din l-applikazzjoni tressqet għall-ħass tal-ħaruf, il-ħass, l-iskarol, il-krexxun, ir-rukola, il-weraq u n-nebbieta tal-brassika, l-ispinaċi, il-weraq tal-pitravi u l-ħxejjex aromatiċi friski. Fir-rigward ta' glifosat, din l-applikazzjoni tressqet għall-għazz. Fir-rigward ta' klorantraniliprol, din l-applikazzjoni tressqet għall-frott taċ-ċitru, il-frawli, il-fażola ħadra u l-piżelli bil-miżwed u mingħajru, l-għazz, ħxejjex legumi oħrajn, il-qaqoċċ, ir-ross u ż-żerriegħa tal-kafè.
(4)
Skont l-Artikolu 8 tar-Regolament (KE) Nru 396/2005, dawn l-applikazzjonijiet ġew ivvalutati mill-Istati Membri kkonċernati u r-rapporti ta’ valutazzjoni tressqu lill-Kummissjoni.
(5)
L-Awtorità Ewropea dwar is-Sigurtà fl-Ikel, minn hawn 'il quddiem "l-Awtorità", evalwat l-applikazzjonijiet u r-rapport ta' valutazzjoni, u eżaminat b'mod partikolari r-riskji għall-konsumaturi u fejn rilevanti għall-annimali u tat opinjonijiet motivati fuq l-MRLs proposti (2). Hija tat dawn l-opinjonijiet lill-Kummissjoni u lill-Istati Membri u għamlithom disponibbli għall-pubbliku.
(6)
L-Awtorità kkonkludiet fl-opinjonijiet motivati tagħha li, fir-rigward ta' fludiossonil fuq il-ħass tal-ħaruf, il-krexxun, ir-rukola, il-weraq u n-nebbieta tal-brassika, u l-ħxejjex aromatiċi friski, id-dejta ma kinitx adegwata biex issostni l-MRLs mitluba. Fir-rigward ta' klorantraniliprol fuq il-fażola ħadra mingħajr miżwed, il-piżelli bil-miżwed u mingħajru, l-għazz, u ħxejjex legumi oħrajn, l-Awtorità kkonkludiet li d-dejta ma kinitx adegwata biex issostni l-MRLs mitluba.
(7)
Fir-rigward tal-bqija tal-applikazzjonijiet, l-Awtorità kkonkludiet fl-opinjoni motivata tagħha li l-kundizzjonijiet tagħha kollha dwar id-dejta ġew sodisfatti u li l-modifikazzjonijiet li tirrikkomanda l-Awtorità għall-MRLs kienu aċċettabbli mil-lat tas-sikurezza tal-konsumatur, abbażi tal-valutazzjoni ta' espożizzjoni tal-konsumatur għal 27 grupp speċifiku ta' konsumaturi Ewropej. Hija kkunsidrat l-iżjed informazzjoni riċenti dwar il-proprjetajiet tossikoloġiċi tal-metalaksil-M. La l-esponiment tul il-ħajja għal din is-sustanza permezz tal-konsum tal-prodotti kollha tal-ikel li jista' jkun fihom din is-sustanza, u lanqas l-esponiment għal perjodu qasir minħabba konsum estrem tal-għelejjel u l-prodotti rilevanti ma wrew li hemm riskju li jinqabżu l-konsum aċċettabbli ta’ kuljum (ADI) jew id-doża ta’ referenza akuta (ARfD).
(8)
Fid-9 ta' Lulju 2011, il-Kummissjoni Codex Alimentarius (CAC) (3) adottat CXLs għal bifenażat, bifentrina, boskalid, kadusafos, klorantraniliprol, klorotalonil, klotijanidin, ċiprokonażol, deltametrina, dikamba, difenokonażol, dinokap, etossażol, fenpirossimat, flubendiammid, fludiossonil, meptildinokap, novaluron, tijametossam, u triażofos. Dawn is-CXLs għandhom jiddaħħlu fir-Regolament (KE) Nru 396/2005 bħala MRL, ħlief dawk is-CXLs li mhumiex sikuri għall-grupp tal-konsumaturi Ewropej u għal dawk li l-Unjoni ppreżentat riżerva lis-CAC (4).
(9)
Il-modifiki proposti għall-MLRs imsejsin fuq l-opinjonijiet motivati u r-rapport xjentifiku tal-Awtorità u b’kunsiderazzjoni tal-fatturi rilevanti inkwistjoni, jissodisfaw ir-rekwiżiti tal-Artikolu 14(2) tar-Regolament (KE) Nru 396/2005.
(10)
Ir-Regolament (KE) Nru 396/2005 għandu għaldaqstant jiġi emendat kif xieraq.
(11)
Il-miżuri stipulati f'dan ir-Regolament huma skont l-opinjoni tal-Kumitat Permanenti dwar il-Katina Alimentari u s-Saħħa tal-Annimali u la l-Parlament Ewropew u lanqas il-Kunsill ma opponewhom,
ADOTTAT DAN IR-REGOLAMENT:
Artikolu 1
L-Annessi II u III għar-Regolament (KE) Nru 396/2005 huma emendati skont l-Anness għal dan ir-Regolament.
Artikolu 2
Dan ir-Regolament għandu jidħol fis-seħħ fl-għoxrin jum wara l-pubblikazzjoni tiegħu f'Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, l-24 ta’ Mejju 2012.

Labels: 17
20
0
3
6